題趙誠甫養恬軒
作者：晁公遡
朝代：宋

paragraphs: 本朝流澤長，後世多宗英。
故老稱先王，往往如咸平。
及見後來秀，亦皆有典刑。
辟疆好清靜，雖仕不近名。
每笑黄須兒，鞍馬勤遠征。
功成不過侯，彈雀良自輕。
養恬一室內，尤見避世情。
帝欲睦其族，賜祿恩甚榮。
不煩親指呼，卧護鈴下兵。
優游有餘樂，軒窗亦虛明。
客來願置醴，庶無忘穆生。